Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 2 Pv 522/13/1101	Bratislava I, 28.4.2015
EEČ : 2-8-119-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Bratislava I zo dňa 8.1.2014, spisová značka 2 Pv 522/13/1101, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
v presne nezistenom čase si od doposiaľ nestotožnenej osoby  neoprávnene zadovážil 1 ks igelitové vrecko s tlakovým, uzáverom o rozmeroch 4 x 7 cm s obsahom sušeného rastlinného materiálu, o ktorom bolo jeho skúmaním v Kriminalistickom a expertíznom ústave Policajného zboru Bratislava zistené, že sa jedná o rastlinný materiál - sušené konope - marihuanu s hmotnosťou 270 mg, ktorý obsahoval viac ako 10 mg účinnej látky tetrahydrokanabinol (THC), ktoré množstvo je spôsobilé po aplikovaní ovplyvniť stav ľudskej psychiky pôsobením na centrálny nervový systém s menej závažnými zdravotnými a psychosociálnymi následkami, čo zodpovedá minimálne jednej obvykle jednorazovej dávke drogy a túto mal vo svojej držbe  až do 02.11.2013 do 21.35 hodiny, kedy   ju  v Bratislave  na Námestí slobody od strany Úradu vlády  pri budove Slovenskej technickej univerzity  počas vykonávania oprávnenia v zmysle zákona o Policajnom zbore dobrovoľne, po predchádzajúcom poučení, vydal hliadke Policajného zboru, pričom rastliny rodu Cannabis (konope) sú v zmysle zákona číslo 139/1998 Z.z. omamných látkach,  psychotropných látkach a prípravkoch v znení neskorších predpisov  do I. skupiny omamných látok,

Uznesením prokurátora Okresnej prokuratúry Bratislava I zo dňa 8.1.2014, spisová značka 2 Pv 522/13/1101, bola určená obvinenému skúšobná doba v trvaní 12 mesiacov.
Odôvodnenie:

Uznesením dozorujúcej prokurátorky Okresnej prokuratúry Bratislava I číslo konania 2 Pv 522/2013 - 5  z 08. januára 2014, právoplatným  dňa 21. januára 2014, bolo postupom podľa ustanovenia § 216 odsek 1 Trestného poriadku trestné stíhanie vedené proti obvinenému XXXXX  za prečin nedovolenej výroby omamných a  psychotropných látok, jedov a prekurzorov, ich držania a obchodovania s nimi podľa § 171 odsek 1 Trestného zákona vedené na skutkovom základe uvedenom vo výrokovej časti tohto uznesenia, podmienečne zastavené. Súčasne bola obvinenému XXXXX určená skúšobná doba podmienečného zastavenia trestného stíhania v trvaní dvanásť (12) mesiacov. 

Skúšobná doba podmienečného zastavenia trestného stíhania začala plynúť právoplatnosťou uznesenia   dozorujúcej  prokurátorky  2 Pv 522/2013 - 5 z  08. januára 2014, t. j. 21. januára 2014. Skúšobná doba v trvaní 12 (dvanásť) mesiacov teda uplynula 21. januára  2015.

Po uplynutí skúšobnej doby som preskúmala splnenie podmienok pre rozhodnutie o osvedčení obvineného v skúšobnej dobe podmienečného zastavenia trestného stíhania.

Podľa ustanovenia § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam, prokurátor rozhodne, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Zo správ zadovážených k osobe obvineného som zistila, že obvinený   nebol v skúšobnej dobe podmienečného zastavenia trestného stíhania súdne trestaný.

Vyhodnotením všetkých správ získaných k osobe obvineného   k jeho správaniu počas skúšobnej doby podmienečného zastavenia trestného stíhania som dospela k záveru, že obvinený XXXXX splnil podmienky uvedené v ustanovení § 217 Trestného poriadku. Síce z výpisu z Ústrednej evidencie priestupkov MV SR vyplynulo, že obvinený XXXXX  bol 1 -krát priestupkovo riešený a to za porušovanie pravidiel cestnej premávky - priestupok podľa § 32 odsek 1 (Osvetlenie vozidla) zákona číslo 8/2009 Z.z. o cestnej premávke a o zmene a doplnení niektorých zákonov v znení neskorších predpisov, avšak vzhľadom na iný charakter spáchaného prečinu,  pre ktorý bolo rozhodnuté o podmienečnom zastavení trestného stíhania, ako aj na nízky stupeň závažnosti tohto priestupku  som dospela k záveru, že obvinený v priebehu skúšobnej dobe viedol riadny život.

Z tohto dôvodu som rozhodla o osvedčení sa obvineného v skúšobnej dobe podmienečného zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hana Štaffenová
prokurátorka